Document ID: 32002R1991

32002R1991
L 308/1
SLUŽBENI LIST EUROPSKE UNIJE
08.10.2002.
UREDBA (EZ) br. 1991/2002 EUROPSKOG PARLAMENTA I VIJEĆA
od 8. listopada 2002.
o izmjeni Uredbe Vijeća br. 577/98 o organizaciji ankete o radnoj snazi na uzorku u Zajednici
EUROPSKI PARLAMENT I VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 285. stavak 1.,
uzimajući u obzir prijedlog Komisije (1),
uzimajući u obzir mišljenje Gospodarskog i socijalnog odbora (2),
u skladu s postupkom utvrđenim u članku 251. Ugovora (3),
budući da:
(1)
Uredba Vijeća (EZ) br. 577/98 (4) utvrđuje temeljne odredbe ankete o radnoj snazi na uzorku kako bi se osigurale usporedive statističke informacije o razini, obrascima i kretanjima zaposlenosti i nezaposlenosti u državama članicama.
(2)
Države članice dužne su osigurati brzu i kontinuiranu provedbu ankete o radnoj snazi na uzorku, sukladno Uredbi (EZ) br. 577/98 koja se smatra prioritetnom aktivnošću u okviru Akcijskoga plana o statističkim zahtjevima Ekonomske i monetarne unije, koji je Vijeće potvrdilo 19. siječnja 2001.
(3)
Od stupanja na snagu Uredbe (EZ) br. 577/98 proteklo je dovoljno vremena koje je omogućilo svim državama članicama donošenje mjera i preuzimanje potrebnih obveza s ciljem potpune provedbe ove Uredbe. Međutim, nisu sve države članice donijele takve mjere i preuzele obveze. Stoga odstupanje kojim se državama članicama omogućuje da se ograniče na jednu anketu godišnje treba biti vremenski ograničeno.
(4)
Potrebno je usvojiti mjere potrebne za primjenu Uredbe (EZ) br. 577/98 u skladu s Odlukom Vijeća 1999/468/EZ od 28. lipnja 1999. o utvrđivanju postupaka za izvršavanje provedbenih ovlasti dodijeljenih Komisiji (5).
(5)
Uredbu (EZ) br. 577/98 treba stoga na odgovarajući način izmijeniti.
(6)
Sukladno članku 3. ove Odluke obavljeno je savjetovanje s Odborom za statistički program koji je osnovan Odlukom Vijeća 89/382/EEZ, Euratom (6),
DONIJELI SU OVU UREDBU:
Članak 1.
Uredba Vijeća (EZ) br. 577/98 mijenja se kako slijedi:
1.
u članku 1. drugi stavak zamjenjuje se sljedećim:
„Anketu je potrebno provoditi kontinuirano s ciljem osiguranja tromjesečnih i godišnjih rezultata; međutim, tijekom prijelaznog razdoblja koje ne prelazi 2002., države članice koje nisu u mogućnosti provoditi kontinuiranu anketu umjesto toga provode godišnju anketu koja se odvija u proljeće.
Odstupajući od toga prijelazno se razdoblje produžuje
(a)
do 2003. za Italiju;
(b)
do 2004. za Njemačku, pod uvjetom da Njemačka osigura zamjenske tromjesečne procjene najvažnijih agregata ankete o radnoj snazi na uzorku, kao i godišnje procjene prosjeka određenih agregata ankete o radnoj snazi na uzorku.”
2.
Članak 8. zamjenjuje se sljedećim:
„Članak 8.
Postupak
1. Komisiji pomaže Odbor za statistički program koji je osnovan člankom 1. Odluke Vijeća br. 89/382/EEZ, Euratom (7).
2. Kod upućivanja na ovaj stavak primjenjuju se članci 5. i 7. Odluke 1999/468/EEZ (8), uzimajući u obzir odredbe njezinog članka 8.
Razdoblje utvrđeno člankom 5. stavkom 6. Odluke 1999/468/EZ utvrđuje se na tri mjeseca.
3. Odbor donosi svoj Poslovnik.
Članak 2.
Ova Uredba stupa na snagu sljedećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Luxembourgu 8. listopada 2002.

Labels: 12
9
19